Document ID: 32000R1614

Ir-Regolament tal-Kummissjoni (KEE) Nru 1614/2000
ta' l-24 ta' Lulju 2000
li jidderoga mir-Regolament (KEE) Nru 2454/93 dwar id-definizzjoni tal-kunċett ta' prodotti li joriġinaw użat għall-iskopijiet ta' l-iskema ta' preferenzi ġeneralizzati sabiex jieħdu inkonsiderazzjoni l-qagħda speċjali tal-Kambodja fir-rigward ta' xi prodotti magħmula mit-tessuti esportati lill-Komunità
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi il-Komunitajiet Ewropej,
Wara li kkunsidrat ir-Regolament tal-Kunsill (KEE) Nru 2913/92 tat-12 ta' Ottubru 1992 li jistabbilixxi il-Kodiċi Doganali tal-Komunità [1], kif emendat l-aħħar mir-Regolament (KE) Nru 955/1999 tal-Parlament Ewropew u tal-Kunsill [2], u speċjalment l-Artikolu 249 tiegħu,
Wara li kkunsidrat ir-Regolament tal-Kummissjoni (KEE) Nru 2454/93 tat-2 ta' Lulju 1993 li jistabbilixxi dispożizzjonijiet għall-implimentazzjoni tar-Regolament tal-Kunsill (KEE) Nru 2913/92 li jistabbilixxi il-Kodiċi Doganali tal-Komunità [3], kif emendat l-aħħar mir-Regolament (KE) Nru 1662/1999 [4], u speċjalment l-Artikolu 76 tiegħu.
Billi:
(1) Bir-Regolament tal-Kunsill (KE) Nru 2820/98 tal-21 ta' Diċembru 1998 li japplika skema multiannwali ta' preferenzi ġeneralizzati ta' tariffa għall-perjodu mill-1 ta' Lulju 1999 sal-31 ta' Diċembru 2001 [5], kif emendat l-aħħar mir-Regolament tal-Kummissjoni (KE) Nru 1310/2000 [6], il-Komunità tat preferenzi ta' din ix-xorta lill-Kambodja.
(2) L-Artikoli 67 sa 97 tar-Regolament (KEE) Nru 2454/93 jistabbilixxu d-definizzjoni tal-kunċett ta' prodotti li joriġinaw li għandha tintuża għall-iskopijiet ta' preferenzi ġeneralizzati ta' tariffa. L-Artikolu 76 tar-Regolament, madanakollu, jipprovdi derogi minn dawk id-dispożizzjonijiet favur pajjiżi anqas żviluppati li jgawdu mill-GSP li jibagħtu talba xierqa biex isir dan lill-Komunità.
(3) Bir-Regolament tal-Kummissjoni (KEE) Nru 1538/1999 [7], il-Kambodja kisbet deroga ta' din ix-xorta għal xi tessuti, għall-perjodu mill-15 ta' Lulju 1999 sal-14 ta' Lulju 2000.
(4) It-talba magħmula mill-Kambodja taderixxi mal-kondizzjonijiet mitluba mill-Artikolu 76 tar-Regolament (KEE) Nru 2454/93. B'mod partikolari d-dħul ta' kondizzjonijiet kwantitattivi (fuq bażi annwali) tirrifletti l-kapaċità tas-suq tal-Komunità li jassorbi l-prodotti Kambodjani, il-kapaċità għall-esportazzjoni tal-Kambodja u t-tkattir tan-negozju rreġistrat, huwa tali li jipprevjeni ħsara lill-friegħi korrispondenti ta' l-industrija tal-Komunità. Madanakollu, id-deroga għandha tiġi adattata b'riferenza għall-ħtiġiet ekonomiċi.
(5) Sabiex tiġi mħeġġa kooperazzjoni reġjonali fost pajjiżi li jgawdu, huwa desiderevoli li jiġi provdut li l-materji primi li għandhom jintużaw fil-Kambodja fil-kuntest ta' din id-deroga għandhom joriġinaw f'pajjiżi li jagħmlu parti mill-Għaqda tal-Ġnus ta' l-Asja tax-Xlokk (ASEAN) (barra mill-Mijanmar), mill-Għaqda Asjatika ta' Nofsinhar għal Kooperazzjoni Reġjonali (SAARC) jew mill-Ftehim ta' Sħubija ACP-KE.
(6) L-amministrazzjoni miftuħa u effettiva ta' dawk il-miżuri għandha tiġi żgurata bl-applikazzjoni tad-dispożizzjonijiet rilevanti, għat-tmexxija ta' kwoti ta' tariffi, stabbiliti fir-Regolament (KEE) Nru 2454/93, kif emendat l-aħħar mir-Regolament (KE) Nru 1427/97 [8].
(7) Kull talba biex tiżdied l-applikazzjoni tad-deroga aktar mill-kwantitajiet li hemm provduti għandha tiġi kkunsidrata b'konsultazzjoni ma' l-awtoritajiet Kambodjani.
(8) Sabiex tkun għal kollox effettiva, id-deroga għandha tingħata għal tul ta' żmien xieraq, jiġifieri, sal-31 ta' Diċembru 2001 meta jiskadi r-Regolament (KE) Nru 2820/9.
(9) Il-miżuri li hemm provduti f'dan ir-Regolament huma konformi ma' l-opinjoni tal-Kumitat tal-Kodiċi Doganali,
ADOTTAT DAN IR-REGOLAMENT:
L-Artikolu 1
1. B'deroga mill-Artikoli 67 sa 97 tar-Regolament (KEE) Nru 2454/93, il-prodotti elenkati fl-Anness ta' dan ir-Regolament li huma fabbrikati fil-Kambodja minn drapp minsuġ (oġġetti minsuġa) ħajt mibrum (oġġetti mmaljati) impurtati f'dak il-pajjiż li joriġinaw f'pajjiż li jagħmel parti mill-Għaqda tal-Ġnus Ażjatiċi tax-Xlokk (ASEAN) (barra mill-Mijanmar), mill-Għaqda Ażjatika ta' Nofsinhar għall-Kooperazzjoni Reġjonali (SAARC) jew lill-Ftehim ta' Sħubija ACP-KE għandhom jitqiesu li joriġinaw mill-Kambodja skond l-arranġamenti mniżżla hawn taħt.
2. Għall-iskopijiet tal-paragrafu 1, il-prodotti jitqiesu li joriġinaw fil-ASEAN jew SAARC meta jinkisbu f'dawn il-pajjiżi skond ir-regoli ta' oriġini li hemm provduti fl-Artikoli 67 sa 97 tar-Regoament (KEE) Nru 2454/93, jew li joriġinaw f'pajjiżi li jgawdu tal-Ftehim ta' Sħubija ACP-KE meta jinkisbu f'dawk il-pajjiżi skond ir-regoli ta' l-oriġini li hemm provduti fil-Protokoll Nru 1 għall-Ftehim ta' Sħubija ACP-KE [9].
3. L-awtoritajiet kompetenti tal-Kambodja għandhom jimpenjaw rwieħhom li jieħdu l-miżuri kollha meħtieġa sabiex jiżguraw li jaderixxu mad-dispożizzjonijiet tal-paragrafu 2.
L-Artikolu 2
Id-deroga li hemm provduta fl-Artikolu 1 għandha tapplika għall-prodotti trasportati direttament mill-Kambodja u impurtati fil-Komunità waqt il-perjodu mill-15 ta' Lulju 2000 sal-31 ta' Diċembru 2001, sal-kwantitatjiet annwali elenkati fl-Anness ħdejn kull prodott.
L-Artikolu 3
Il-kwantitajiet imsemmija fl-Artikolu 2 għandhom jiġu amministrati mill-Kummissjoni, b'mod konformi mad-dispożizzjonijiet stabbiliti fl-Artikoli 308a sa 308ċ tar-Regolament (KE) Nru 2454/93.
L-Artikolu 4
Meta l-ġbid skond l-Artikolu 3 jgħodd għal 80 % tal-kwantitajiet murija fl-Anness, il-Kummissjoni, b'konsultazzjoni ma l-awtoritajiet tal-Kambodja, għandha tikkunsidra jekk huwiex meħtieġ li tiżdied l-applikazzjoni tad-deroga għal aktar minn dawk il-kwantitajiet.
L-Artikolu 5
Dan li ġej għandu jiddaħħal fil-kaxxa 4 taċ-ċertifikat ta' l-oriġini Formola A maħruġ mill-awtoritajiet kompetenti tal-Kambodja skond dan ir-Regolament: "Deroga - Regolament (KE) Nru 1614/2000"
L-Artikolu 6
F'każ ta' dubju, l-Istati Membri jistgħu jitolbu kopja tad-dokument li jattesta l-oriġini tal-materjali wżati fil-Kambodja taħt din id-deroga. Din it-talba tista' ssir fiż-żmien tad-dħul fiċ-ċirkolazzjoni libera ta' l-oġġetti li jgawdu minn dan ir-Regolament, jew fil-qafas tal-kooperazzjoni amministrattiva li għaliha hemm dispożizzjoni fl-Artikolu 94 tar-Regolament (KEE)Nru 2454/93.
L-Artikolu 7
Dan ir-Regolament jidħol fis-seħħ fis-seba' jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fil-24 ta' Lulju 2000.

Labels: 3
18
1